**ДИГИТАЛИЗАЦИЈА УЗ ПОЈЕДНОСТАВЉАЊЕ ПОСТУПКА ИЗДАВАЊА СЕРТИФИКАТА ЗА ИЗВОЗ ЖИВИХ ЖИВОТИЊА**

|  |  |
| --- | --- |
| **Назив административног поступка** | Сертификат за извоз живих животиња |
| **Шифра поступка** | 16.01.0054 |
| **Регулаторно тело**  **(надлежно за спровођење препоруке)** | Министарство пољопривреде, шумарстава и водопривреде  Управа за ветерину |
| **Правни оквир којим је уређен административни поступак** | * Закон о ветеринарству („Сл. гласник РС“ бр. 91/2005-3, 30/2010-120, 93/2012-29) * Правилник о начину и поступку издавања међународних ветеринарских потврда (сертификата) за пошиљке животиња, производа животињског порекла, хране животињског порекла, хране за животиње, споредне производе животињског порекла и пратећих предмета, као и евиденцији о издатим сертификатима („Сл. гласник РС“, број 76/2010-21) * Правилник о начину утовара, претовара и истовара пошиљака животиња, производа, сировина и отпадака животињског порекла, условима које мора испуњавати превозно средство, хигијенско-техничким условима које мора испуњавати пошиљка и о обрасцу уверења о здравственом стању пошиљке („Сл. гласник РС“, бр. 69/1990-2037, РС 73/2010-131 (др. правилник), РС 31/2011-166 (др. правилник), РС 48/2011-16 (др. правилник)) |
| **Прописи које треба променити /донети/укинути да би се спровеле препоруке** | 1. Закон о ветеринарству („Сл. гласник РС“ бр. 91/2005-3, 30/2010-120, 93/2012-29) 2. Правилник о начину и поступку издавања међународних ветеринарских потврда (сертификата) за пошиљке животиња, производа животињског порекла, хране животињског порекла, хране за животиње, споредне производе животињског порекла и пратећих предмета, као и евиденцији о издатим сертификатима („Сл. гласник РС“, број 76/2010-21) |
| **Рок за спровођење препорука** | Четврти квартал 2020. године |
| 1. **КРАТАК ОПИС ПРОБЛЕМА** | |
| Поступак ствара административно оптерећење привредним друштвима и другим правним лицима, на шта указује подношење документације која није прецизно утврђена прoписом, уз непоштовање обавезе прибављања података које издају други јавни органи, по службеној дужности. У поступку се примењују рокови прописани општим прописом, чија примена у поступку није адекватна.  Сходно томе, нарушено је једно од начела управног поступка - начело делотворности и економичности, по коме се поступак води уз што мање трошкова по странку.  Привредни субјекти подносе захтев у слободној форми, што може довести до немогућности ефикасног спровођења поступка, услед недостатка информација потребних надлежном органу. Такође, привредним субјектима није омогућен адекватан приступ информацијама о начину подношења и решавања захтева, чиме се крши једно од основних начела предвидивости поступка.  Прописане евиденције издатих сертификата нису успостављене, док евиденције о усаглашеним сертификатима нису јавно доступнe. | |
| 1. **САЖЕТАК ПРЕПОРУКА** | |
| |  |  |  |  | | --- | --- | --- | --- | | **ПРЕПОРУКА** | **ПОТРЕБНА ИЗМЕНА/УКИДАЊЕ/ДОНОШЕЊЕ ПРОПИСА** | | **УКОЛИКО ЈЕ ОДГОВОР ДА, КОЈИХ** | | **Да** | **Не** | | **Прибављање података по службеној дужности** |  | Х |  | | **Документација** |  | | | | *Промена форме документације* |  | X |  | | *Елиминација документације* |  | Х |  | | **Утврђивање правног основа и потребне документације** |  | | | | *Прописивање начина провере испуњености услова* | Х |  | 2 | | *Прописивање документације* | Х |  | 2 | | **Образац административног захтева** |  | | | | *Увођење обрасца захтева* |  | X |  | | **Рокови** |  | | | | *Прописивање рокова посебним прописом* | Х |  | 1 и 2 | | **Евиденције** |  | | | | *Унапређење евиденција усаглашених сертификата* |  | Х |  | | *Вођење евиденција и јавна доступност* |  | X |  | | |
|  | |
| 1. **ОБРАЗЛОЖЕЊЕ** | |
| **Овај административни поступак је предвиђен за дигитализацију и то електронско подношење поднесака и прилога, електронско плаћање издатака, обавештавање и достављање акта електронским путем, а у складу са прописима којима су регулисани електронска управа, електронско пословање, електронски потпис и електронски документ.**   * 1. **Прибављање података по службеној дужности**   Предлаже се елиминација подношења следећих докумената од стране подносиоца захтева, јер je надлежни орган дужан да, у складу са члановима 9. и 103. ЗОУП-а ("Службени гласник РС", број 18 од 1. марта 2016.), Законом о електронском документу, електронској идентификацији и услугама од поверења у електронском пословању ("Службени гласник РС", број 94 од 19. октобра 2017.) и Уредбом о прибављању и уступању података о чињеницама о којима се води службена евиденција ("Службени гласник РС", број 56 од 7. јуна 2017), по службеној дужности прибави потребне податке од надлежног органа – „власника“ потребних података:   * **Документ 1: Решење да објекат испуњава ветеринарско-санитарне услове за извоз животиња и да је уписан у Регистар извозних објеката**   С обзиром да овај документ издаје Управа за ветерину, односно да надлежан орган већ располаже потребним подацима, предлаже се елиминација његовог подношења и обављање увида у Регистар извозних објеката.  Како би се ово омогућило, у обрасцу захтева је потребно од подносиоца захтева затражити неопходне информације о броју и датуму издавања решења.   * **Документ 8: ЗВУД Ж (Заједнички ветеринарски улазни документ за животиње)**   Достављање наведеног документа надлежни орган потражује ради идентификације пошиљке животиња у транзиту, која се увози у Србију ради поновног извоза у другу земљу увозницу.  С обзиром да овај документ издаје гранична инспекција Управе за ветерину, приликом уласка пошиљке на територију Републике Србије, односно да надлежан орган већ располаже потребним подацима, предлаже се елиминација његовог подношења и прибављање потребних података из заједничког ветеринарског улазног документа за животиње по службеној дужности.  ЗВУД се штампа из информационог система и пуна примена препоруке ће бити спроведена након завршетка модула за враћање ЗВУД-а од стране надлежног инспектора граничној ветеринарској инспекцији.  Како би се ово омогућило, у обрасцу захтева је потребно од подносиоца захтева затражити неопходне информације о датуму и граничном прелазу уласка пошиљке на територију Републике Србије и броју и датуму издавања заједничког ветеринарског улазног документа за животиње (ЗВУД Ж).  **За примену препорука за прибављање података по службеној дужности, није неопходна измена прописа, будући да, у складу са чланом 215. ЗОУП-а, одредбе закона и других прописа према којима се установљава обавеза за странку и другог учесника у поступку да органу достављају податке о чињеницама о којима се води службена евиденција, супротно одредбама чл. 9. и 103. овог закона, престају да важе истеком 90 дана од дана ступања на снагу овог закона.**   * 1. **Документација**   ***Промена форме документације***   * **Документ 12: Доказ  о уплати републичке административне таксе за захтев и таксе за издавање ветеринарско санитарних уверења (сертификата)**   Предлаже се промена форме документа из оригинала у копију односно омогућавање подношења извода са пословног рачуна странке, без печата банке, у складу са мишљењем Мнистарства финансија бр. 434-01-7/07-04 од 25.05.2009. године, у коме се наводи да је извод са пословног рачуна странке, без печата банке, валидан доказ о уплати таксе.  **За примену ове препоруке није потребна измена прописа**  ***Елиминација документације***   * **Документ 6: Налог за издавање међународне ветеринарске потврде (сертификата) за трајан извоз коња**   С обзиром да се правни основ за издавање налога **за издавање међународне ветеринарске потврде (сертификата) за трајан извоз коња** од стране Управе за ветерину не може утврдити, нити су подаци који се прибављају из овог документа а који се тичу идентификације пошиљке, извозника и адресе отпреме, а што се може утврдити и из самог захтеваза издавање сертификата, предлаже се елиминација овог документа.  **За примену ових препоруке, није неопходна измена прописа.**   * **Документ 11: Захтев**   Како се захтев подноси у слободној форми, те како је дата препорука да се за захтев уведе стандардна форма обрасца (видети тачку 3.4), то се предлаже елиминација документа захтева у слободној форми.  **За примену ових препоруке, није неопходна измена прописа.**   * 1. **Утврђивање правног основа и потребне документације**   ***Прописивање начина провере испуњености услова***  Потребно је прописом прецизирати да надлежни орган проверава по службеној дужности:   1. да објекат испуњава ветеринарско-санитарне услове за извоз животиња и да је уписан у Регистар извозних објеката, осим уколико се захтев односи на извоз спортских коња, голубова, паса, мачака, птица кућних љубимаца, зечева и пчела; 2. податке за идентификацију пошиљке животиња, за пошиљке које се увозе у Србију ради поновног извоза у другу земљу увозницу прибављањем података, потребних за идентификацију пошиљке, увидом у Заједнички ветеринарски улазни документ за животиње - (ЗВУД Ж).   ***Прописивање документације***  Због специфичности захтева сваке земље увознице, са оперативним тимом радне групе договоренo je да се подзаконским актом прецизира да приликом физичког прегледа пошиљке животиња од стране надлежног ветеринарског инспектора, подносилац захтева ставља на увид инспектору оригинал потврдe о извршеној дезинфекцији превозног средства, коју издаје овлашћено лице, пасош или други идентификациони документ за пошиљке животиња и оригинале докумената потребних за сертификацију, у складу са посебним захтевима земље увознице.  **За примену ове препоруке потребно је изменити и допунити Правилник о начину и поступку издавања међународних ветеринарских потврда (сертификата) за пошиљке животиња, производа животињског порекла, хране животињског порекла, хране за животиње, споредне производе животињског порекла и пратећих предмета, као и евиденцији о издатим сертификатима („Сл. гласник РС“, број 76/2010).**   * 1. **Образац административног захтева**   ***Увођење обрасца захтева***  Захтев у оквиру овог поступка се подноси писано, у слободној форми, односно стандардан образац захтева не постоји. Предлаже се:   * Увођење обрасца за подношење захтева, који ће садржати стандардне елементе обрасца захтева, који укључују:   + Назив РС, назив и седиште органа, назив организационе јединице, бр. телефона и електронска адреса организационе јединице која спроводи административни поступак;   + Шифру административног поступка или назив обрасца - може да стоји у горњем десном углу обрасца;   + Назив административног поступка (управна ствар која је предмет поступка);   + Места за унос информација о подносиоцу захтева поступак (Назив, седиште, ПИБ, матични број, адреса електронске поште);   + Места за унос специфичних информација за конкретан поступак, укључујући и информације, потребне за прибављање података по службеној дужности (број и датум решења да објекат испуњава ветеринарско-санитарне услове за извоз животиња и да је уписан у Регистар извозних објеката, подаци о власнику животиња, врста и број и идентификационе ознаке животиња и месту отпреме животиња, место и земља отпреме пошиљке, подаци из пасоша за животиње и то подаци о држаоцу животиња, ИД број газдинства, број ушне марке или микрочипа животиње уколико су предмет захтева за издавање сертификата говеда, коњи, пси и мачке; датум и гранични прелаз на коме је извршен увоз пошиљке животиња и број и датум издавања Заједничкoг ветеринарског улазног документа за животиње (ЗВУД Ж) уколико је предмет захтева издавање сертификата за пошиљке живих животиња у транзиту);   + Информације о потребној документацији: * таксативно набројана сва потребна документа * форма докумената (оригинал, копија, оверена копија, копија уз оригинал на увид), уколико се документација подноси у папиру * издавалац документа * специфичности у вези документа, ако их има (нпр. број потребних примерака, уколико се документација подноси у папиру и у више од једног примерка или нпр. документ подносе само привредна друштва и сл.);   + Изјаву подносиоца захтева о прибављању података службеним путем: „Сагласан/а сам да орган за потребе поступка може да изврши увид, прибави и обради личне податке о чињеницама о којима се води службена евиденција, који су неопходни у поступку одлучивања (сходно члану 103. став 3. ЗУП-а).   1. ДА  2. НЕ  Иако је орган обавезан да изврши увид, прибави и обради личне податке, изјављујем да ћу сам/а за потребе поступка прибавити следеће податке: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Упознат/а сам да уколико наведене личне податке неопходне за одлучивање органа не поднесем у року од 8 дана, захтев за покретање поступка ће се сматрати неуредним и решењем ће се одбацити.   * + Место за унос података о месту и датуму подношења захтева;   + Место за потпис подносиоца захтева.   Уз образац захтева стоји и писмeна информација о:   * + Прописаном року за решавање предмета   + Финансијским издацима: * Износ издатка * Сврха уплате * Назив и адреса примаоца * Број рачуна * Модел и позив на број * Омогућавање електронског попуњавања обрасца захтева.   Образац ће бити у употреби до успостављања дигитализације поступка, када ће се подношење захтева спроводити електронским путем, путем портала е-Управе. У сваком случају, информације садржане у обрасцу захтева ће бити основ за информације на електронском порталу.  **За примену ове препоруке, није неопходна измена прописа.**   * 1. **Рокови**   ***Прописивање рокова посебним прописом***  Посебним прописом није прописан рок за решавање уредног захтева, тако да се у оквиру овог поступка примењује рок прописан чланом 30. Закона о општем управном поступку ("Службени гласник РС" број 18 од 1. марта 2016.): 30 дана од покретања поступка.  Како је у обрасцу е-пописа наведено да је просечан рок за решавање уредног захтева 1 дан, односно да се сертификат издаје истог дана, посебно имајући у виду врсту робе за коју се издаје сертификат – живе животиње које захтева одговарајуће услове превоза и гајења, што значи да морају бити испуњени одређени услови у погледу њиховог превоза, закључује се да просечно време решавања по захтеву није у корелацији са роковима, прописаним ЗОУП-ом, нити са практичним потребама.  Руководећи се начелом делотворности и економичности (члан 9. ЗОУП-а), специфичношћу поступка и чињеницом да је овај поступак планиран за дигитализацију, којом ће се значајно убрзати процедура решавања, предлаже се прописивање рока од два радна дана за прикупљање података службеним путем и решавање захтева, односно издавање сертификата на дан утовара и отпреме пошиљке.  **За примену ове препоруке, потребна је допуна Закона о ветеринарству („Сл. гласник РС“ бр. 91/2005-3, 30/2010-120, 93/2012-29) и Правилника о начину и поступку издавања међународних ветеринарских потврда (сертификата) за пошиљке животиња, производа животињског порекла, хране животињског порекла, хране за животиње, споредне производе животињског порекла и пратећих предмета, као и евиденцији о издатим сертификатима („Сл. гласник РС“, број 76/2010-21)**   * 1. **Евиденције**   ***Унапређење евиденције усаглашених сертификата***  Надлежни орган води јавно доступну евиденцију усаглашених сертификата која је доступна на интернет стрници Управе за ветерину (линк: <http://www.vet.minpolj.gov.rs/sr/organizacija/medjunarodni-promet-i-sertifikacija/sertifikacija>) Наведена евиденција садржи табелу сертификата, односно списак земаља са којима су сертификати усаглашени. Таква евиденција не садржи обрасце усагашених сертификата, односно податке о ветеринарско-санитарним условима које морају испуњавати пошиљке живих животиња за извоз у одређену змељу са којом је усаглашен сертификат.  Сертификати се издају на обрасцима чије одштампане примерке Одељење за међународни промет и сертификацију, Група за сертификацију Управе за ветерину доставља ветеринарским инспекторима. Обрасци усаглашених сертификата достављају се на захтев ветеринарског инспектора, из ког разлога у пракси може доћи до ситуације да привредни субјект поднесе захтев за издавање сертифаката чији усаглашени образац ветеринарски инспектор не поседује. Ово је проблем на који је указао и привредни сектор на фокус групи у септембру 2018. године.  С друге стране, обрасце сертификата који се достављају курирском службом, ветеринарски инспектор попуњава руком. Попуњавање сертификата електронским путем није омогућено.  Предлаже се формирање јавно доступне електронске базе појединачних, усаглашених ветеринарских сертификата са земљама са којима је већ процедура усаглашавања завршена, уз могућност преузимања и електронског попуњавања обрасца. Сертификати би били дефинисани захтевима земље увознице, са прилагођеним деловима Правилника. Ову базу је такође неопходно редовно ажурирати.  Поред тога, уколико налепнице, које се лепе на издати сертификат, служе као доказ веродостојности сертификата, потребно их је редовно достављати свим надлежним ветеринарским инспекцијама широм Србије.  На овај начин омогућиће се:   1. да привредни субјекти увидом у конкретни сертификат добију податке о потребној документацији, а посебно о неопходним лабораторијским анализaма пошиљке, како би се омогућио извоз одређене врсте живих животиња у одређену земљу. 2. олакшано поступање надлежне ветеринарске инспкеције, јер ће ветеринарски инспектори, на проверљив начин моћи да утврде да ли постоји усаглашен сертификат, да га преузму и у најкраћем року одговоре захтеву странке, издавањем сертификата.   Овим ће се додатно убрзати поступак не само за привредне субјекте, већ ће се олакшати рад службеника Управе за ветерину, с обзиром да се сертификати неће размењивати физичким путем између различитих организационих јединица, а ветеринарском инспектору биће потребно значајно мање времена за његово попуњавање.  Истовремено, обезбедиће се спровођење члана 10. Закона о електронској управи ("Службени гласник" РС, број 27/2018), којим се уводи обавеза свих органа да успостављају и воде регистре и евиденције у електронском облику.  **За примену препоруке нису потребне измене прописа.**  ***Вођење евиденција и јавна доступност***  У обрасцу е пописа наведено је да надлежни орган не води евиденцију издатих сертификата.  Правилником о начину и поступку издавања међународних ветеринарских потврда (сертификата) за пошиљке животиња, производа животињског порекла, хране животињског порекла, хране за животиње, споредне производе животињског порекла и пратећих предмета, као и евиденцији о издатим сертификатима („Сл. гласник РС“, број 76/2010-21), одредба члана 9, прописана је обавеза вођења евиденција о издатим сертификатима у писаном и електронском облику.  Како наведена евиденција још увек није успостављена, предлаже се успостављање евиденције на начин и у облику прописаним Правилником.  Вођење евиденција предлаже се у отвореном, машински читљивом облику (база података).  Потребно је обезбедити техничке предуслове да се садржина сертификата учини доступним јавности, али да се не може одштампати, како би се онемогућиле злоупотребе. Тренутно постоји између 500 и 600 усаглашених сертификата са различитим земљама увозницама. тренутно се на сертификате лепе заштитне маркице. Заштитне маркице се штампају у Заводу за израду новчаница и кованог новца, а Управа за ветерину их лепи на одштампане примерке сертификата. Одштампане примерке сертификата са заштитним маркицама, Управа за ветерину, по посебној процедури, шаље ветеринарским инспекторима. Оваква процедура примењује се ради спречавања злоупотреба издавања сертификата. Дигитализацијом поступка, која ће истовремено омогућити примену препорука везаних за евиденције, неопходно је спречити могуће злоупотребе, које би могле довести до одлуке надлежних органа земље увознице да не дозволи увоз.  **За примену препоруке нису потребне измене прописа.** | |
| 1. **САДРЖАЈ ПРЕПОРУКЕ СА НАЦРТОМ ПРОПИСА ЧИЈА СЕ ИЗМЕНА ПРЕДЛАЖЕ (уколико се предлаже измена прописа)** | |
| **1**  **НАЦРТ**  **ЗАКОН О ДОПУНИ ЗАКОНА О ВЕТЕРИНАРСТВУ**  **Члан 1.**  У Закону о ветеринарству („Сл. гласник РС“ бр. 91/2005, 30/2010, 93/2012) у члану 134, у ставу 2. додаје се нова алинеја која гласи:  „Међународна ветеринарска потврда се издаје најкасније у року од два радна дана од дана подношења захтева."  **Члан 2.**  Овај закон ступа на снагу осмог дана од дана објављивања у „Службеном гласнику Републике Србије”.  **2**  **НАЦРТ**  **ПРАВИЛНИК О ИЗМЕНАМА И ДОПУНАМА ПРАВИЛНИКА О НАЧИНУ И ПОСТУПКУ ИЗДАВАЊА МЕЂУНАРОДНИХ ВЕТЕРИНАРСКИХ ПОТВРДА (СЕРТИФИКАТА) ЗА ПОШИЉКЕ ЖИВОТИЊА, ПРОИЗВОДА ЖИВОТИЊСКОГ ПОРЕКЛА, ХРАНЕ ЖИВОТИЊСКОГ ПОРЕКЛА, ХРАНЕ ЗА ЖИВОТИЊЕ, СПОРЕДНЕ ПРОИЗВОДЕ ЖИВОТИЊСКОГ ПОРЕКЛА И ПРАТЕЋИХ ПРЕДМЕТА, КАО И ЕВИДЕНЦИЈИ О ИЗДАТИМ СЕРТИФИКАТИМА**  **Члан 1.**  У Правилнику о начину и поступку издавања међународних ветеринарских потврда (сертификата) за пошиљке животиња, производа животињског порекла, хране животињског порекла, хране за животиње, споредне производе животињског порекла и пратећих предмета, као и евиденцији о издатим сертификатима („Сл. гласник РС“, број 76/2010) у члану 5. после става 1. додају се нови ставови 2., 3. и 4. који гласе:  „Приликом издавања сертификата, надлежном ветеринарском инспектору на увид се предају:   1. пасош или други инедтификациони документ за пошиљке животиња, у оригиналу; 2. потврда овлашћеног лица о извршеној дезинфекцији превозног средства за превоз пошиљке, у оригиналу; 3. документа потребна за сертификацију, у складу са посебним захтевима земље увознице, у оригиналу.   Сертификат се издаје у року од два радна дана од дана подношења захтева за издавање сертификата.  Ако је пре издавања сертификата потребно обавити додатне прегледе или лабораторијска испитивања пошиљке, о врсти и обиму додатних прегледа односно испитивања те пошиљке обавештава се надлежни ветеринарски инспектор.“  Досадашњи ставови 2. и 3. постају ставови 5. и 6.  **Члан 2.**  Члан 6, мења се и гласи:  „Надлежни ветеринарски инспектор, по службеној дужности, прибавља податке:  1) да објекат испуњава ветеринарско-санитарне услове за извоз животиња, односно производа животињског порекла, хране животињског порекла, хране за животиње и споредних производа животињског порекла и да је уписан у регистар извозних објеката (поседовање решења о испуњености ветеринарско-санитарних услове за извоз животиња, односно производа животињског порекла, хране животињског порекла, хране за животиње и споредних производа животињског порекла и упису у регистар извозних објеката);  2) за идентификацију пошиљке животиња, за пошиљке живих животиња, производа животињског порекла, хране животињског порекла, хране за животиње и споредних производа животињског порекла које се увозе у Србију ради поновног извоза у другу земљу увозницу (поседовање заједничког ветеринарског улазног документа за пошиљке животиња, односно производа) и  3) да ли је врста споредног производа животињског порекла животиња за коју се издаје сертификат заштићена и налази се на CITES листи.“  **Члан 3.**  Овај правилник ступа на снагу осмог дана од дана објављивања у „Службеном гласнику Републике Србије”. | |
| 1. **ПРЕГЛЕД ОДРЕДБИ ПРОПИСА ЧИЈА СЕ ИЗМЕНА ПРЕДЛАЖЕ** | |
| **1**  **ПРЕГЛЕД ОДРЕДБЕ**  **ЗАКОНА О ВЕТЕРИНАРСТВУ КОЈА СЕ ДОПУЊУЈЕ**  **Издавање међународних ветеринарских потврда за извозне пошиљке**  **Члан 134.**  За извозне пошиљке животиња, производа животињског порекла храна за животиње, споредни производи животињског порекла и пратећих предметаиздаје се оригинална међународна ветеринарска потврда којом се потврђује да пошиљка испуњава услове државе увоза, а за храну животињског порекла да је та храна безбедна за исхрану људи.  Надлежни ветеринарски инспектор издаје међународну ветеринарску потврду из става 1. овог члана приликом утовара у месту порекла пошиљке. МЕЂУНАРОДНА ВЕТЕРИНАРСКА ПОТВРДА СЕ ИЗДАЈЕ НАЈКАСНИЈЕ У РОКУ ОД ДВА РАДНА ДАНА ОД ДАНА ПОДНОШЕЊА ЗАХТЕВА.  Међународна ветеринарска потврда из става 1. овог члана издаје се на штампаном обрасцу у складу са одговарајућим међународним стандардима или у складу са обрасцем који прописује земља увозница.  Министар ближе прописује начин и поступак издавања међународне ветеринарске потврде (сертификат), као и евиденцију о издатим сертификатима.  **2**  **ПРЕГЛЕД ОДРЕДБИ**  **ПРАВИЛНИКА О НАЧИНУ И ПОСТУПКУ ИЗДАВАЊА МЕЂУНАРОДНИХ ВЕТЕРИНАРСКИХ ПОТВРДА (СЕРТИФИКАТА) ЗА ПОШИЉКЕ ЖИВОТИЊА, ПРОИЗВОДА ЖИВОТИЊСКОГ ПОРЕКЛА, ХРАНЕ ЖИВОТИЊСКОГ ПОРЕКЛА, ХРАНЕ ЗА ЖИВОТИЊЕ, СПОРЕДНЕ ПРОИЗВОДЕ ЖИВОТИЊСКОГ ПОРЕКЛА И ПРАТЕЋИХ ПРЕДМЕТА, КАО И ЕВИДЕНЦИЈИ О ИЗДАТИМ СЕРТИФИКАТИМА КОЈЕ СЕ МЕЊАЈУ И ДОПУЊУЈУ**  **Члан 5.**  Сертификат се издаје за једну врсту пошиљке и за једног примаоца, и то тако што се, на дан отпреме пошиљке, образац из члана 4. овог правилника попуњава, потписује и свака страница оверава од стране надлежног ветеринарског инспектора, у складу са законом којим се уређује ветеринарство.  ПРИЛИКОМ ИЗДАВАЊА СЕРТИФИКАТА, НАДЛЕЖНОМ ВЕТЕРИНАРСКОМ ИНСПЕКТОРУ НА УВИД СЕ ПРЕДАЈУ:   1. ПАСОШ ИЛИ ДРУГИ ИДЕНТИФИКАЦИОНИ ДОКУМЕНТ ЗА ПОШИЉКЕ ЖИВИХ ЖИВОТИЊА, У ОРИГИНАЛУ; 2. ПОТВРДА ОВЛАШЋЕНОГ ЛИЦА О ИЗВРШЕНОЈ ДЕЗИНФЕКЦИЈИ ПРЕВОЗНОГ СРЕДСТВА ЗА ПРЕВОЗ ПОШИЉКЕ, У ОРИГИНАЛУ; 3. ДОКУМЕНТА ПОТРЕБНА ЗА СЕРТИФИКАЦИЈУ, У СКЛАДУ СА ПОСЕБНИМ ЗАХТЕВИМА ЗЕМЉЕ УВОЗНИЦЕ, У ОРИГИНАЛУ.   СЕРТИФИКАТ СЕ ИЗДАЈЕ У РОКУ ОД ДВА РАДНА ДАНА ОД ДАНА ПОДНОШЕЊА ЗАХТЕВА ЗА ИЗДАВАЊЕ СЕРТИФИКАТА.  АКО ЈЕ ПРЕ ИЗДАВАЊА СЕРТИФИКАТА ПОТРЕБНО ОБАВИТИ ДОДАТНЕ ПРЕГЛЕДЕ ИЛИ ЛАБОРАТОРИЈСКА ИСПИТИВАЊА ПОШИЉКЕ, О ВРСТИ И ОБИМУ ДОДАТНИХ ПРЕГЛЕДА ОДНОСНО ИСПИТИВАЊА ТЕ ПОШИЉКЕ ОБАВЕШТАВА СЕ НАДЛЕЖНИ ВЕТЕРИНАРСКИ ИНСПЕКТОР.  У случају грешке при попуњавању обрасца сертификата, тај образац се поништава стављањем ознаке: „сторно” и чува се заједно са захтевом за издавање сертификата и фотокопијом издатог сертификата, а у случају када је у одштампаном обрасцу потребно извршити прецртавање текста како би се потврдило чињенично стање у вези са пошиљком, поред прецртаног текста ставља се параф и печат надлежног ветеринарског инспектора, који је у складу са законом којим се уређује ветеринарство овлашћен да издаје сертификат.  Сертификат се издаје у једном оригиналном примерку, а његова фотокопија чува се три године, заједно са захтевом за издавање сертификата.  **Члан 6**  ~~Ако је пре издавања сертификата потребно обавити додатне прегледе или лабораторијска испитивања пошиљке о врсти и обиму додатних прегледа, односно испитивања те пошиљке обавештава се надлежни ветеринарски инспектор.~~  НАДЛЕЖНИ ВЕТЕРИНАРСКИ ИНСПЕКТОР, ПО СЛУЖБЕНОЈ ДУЖНОСТИ, ПРИБАВЉА ПОДАТКЕ:  1) ДА ОБЈЕКАТ ИСПУЊАВА ВЕТЕРИНАРСКО-САНИТАРНЕ УСЛОВЕ ЗА ИЗВОЗ ЖИВОТИЊА, ОДНОСНО ПРОИЗВОДА ЖИВОТИЊСКОГ ПОРЕКЛА, ХРАНЕ ЖИВОТИЊСКОГ ПОРЕКЛА, ХРАНЕ ЗА ЖИВОТИЊЕ И СПОРЕДНИХ ПРОИЗВОДА ЖИВОТИЊСКОГ ПОРЕКЛА И ДА ЈЕ УПИСАН У РЕГИСТАР ИЗВОЗНИХ ОБЈЕКАТА (ПОСЕДОВАЊЕ РЕШЕЊА О ИСПУЊЕНОСТИ ВЕТЕРИНАРСКО-САНИТАРНИХ УСЛОВЕ ЗА ИЗВОЗ ЖИВОТИЊА, ОДНОСНО ПРОИЗВОДА ЖИВОТИЊСКОГ ПОРЕКЛА, ХРАНЕ ЖИВОТИЊСКОГ ПОРЕКЛА, ХРАНЕ ЗА ЖИВОТИЊЕ И СПОРЕДНИХ ПРОИЗВОДА ЖИВОТИЊСКОГ ПОРЕКЛА И И УПИСУ У РЕГИСТАР ИЗВОЗНИХ ОБЈЕКАТА);  2) ЗА ИДЕНТИФИКАЦИЈУ ПОШИЉКЕ ЖИВОТИЊА, ЗА ПОШИЉКЕ ЖИВИХ ЖИВОТИЊА, ПРОИЗВОДА ЖИВОТИЊСКОГ ПОРЕКЛА, ХРАНЕ ЖИВОТИЊСКОГ ПОРЕКЛА, ХРАНЕ ЗА ЖИВОТИЊЕ И СПОРЕДНИХ ПРОИЗВОДА ЖИВОТИЊСКОГ ПОРЕКЛА КОЈЕ СЕ УВОЗЕ У СРБИЈУ РАДИ ПОНОВНОГ ИЗВОЗА У ДРУГУ ЗЕМЉУ УВОЗНИЦУ (ПОСЕДОВАЊЕ ЗАЈЕДНИЧКОГ ВЕТЕРИНАРСКОГ УЛАЗНОГ ДОКУМЕНТА ЗА ПОШИЉКЕ ЖИВОТИЊА, ОДНОСНО ПРОИЗВОДА) И  3) ДА ЛИ ЈЕ ВРСТА СПОРЕДНОГ ПРОИЗВОДА ЖИВОТИЊСКОГ ПОРЕКЛА ЖИВОТИЊА ЗА КОЈУ СЕ ИЗДАЈЕ СЕРТИФИКАТ ЗАШТИЋЕНА И НАЛАЗИ СЕ НА CITES ЛИСТИ. | |
| 1. **АНАЛИЗА ЕФЕКАТА ПРЕПОРУКЕ (АЕП)** | |
| Директни трошкови спровођења овог поступка за привредне субјекте на годишњем нивоу износе 12.298.585,96 РСД. Усвајање и примена препорука ће донети привредним субјектима годишње директне уштеде од 695.431,15 РСД или 5.717,98 ЕУР. Ове уштеде износе 5,65% укупних директних трошкова привредних субјеката у поступку.  Усвајањем препоруке постижу се значајне уштеде у времену потребном за спровођење административног поступка.  Препоруке ће допринети истоветности поступања, транспарентности поступка, правној сигурности привредних субјеката, поједностављењу поступка, смањењу документације за привредне субјекте. Препорукама се утиче на побољшање пословног амбијента. | |